На основу члана 58. Статута Општине Бач (''Службени лист општине Бач'' број: 2/2019 и 38/2020) и Уговора о гранту број: 81277863 закљученог дана 12.11.2021. године између Општине Бач и ГИЗ-а, о донацији за спровођење пројекта ''Развој могућности за запошљавање у унапређење запошљивости маргинализованих група у Бачкој – шанса за бољу будућност'' (у даљем тексту: пројекат) који се финансира кроз програм Немачке развојне сарадње, а који спроводи ГИЗ у оквиру проjeкта ''Инклузија Рома и других маргинализованих група у Србији'' – Иницијатива за инклузију - фаза 3, председник Општине Бач, дана 03.03.2022., доноси;

**ПРАВИЛНИК**

**О ДОДЕЛИ БЕСПОВРАТНИХ СРЕДСТАВА ЗА НАБАВКУ НОВЕ ОПРЕМЕ У СВРХУ ГЕНЕРИСАЊА ПРИХОДА И СТВАРАЊА ПРЕТПОСТАВКИ ЗА САМОЗАПОШЉАВАЊЕ ЛИЦА СА ТЕРИТОРИЈЕ ОПШТИНЕ БАЧ, НАСЕЉА ТОВАРИШЕВО У ОПШТИНИ БАЧКА ПАЛАНКА И НАСЕЉА ДЕРОЊЕ У ОПШТИНИ ОЏАЦИ КОЈА ПРИПАДАЈУ КАТЕГОРИЈИ ТЕЖЕ ЗАПОШЉИВИХ У ОКВИРУ ПРОЈЕКТА ''РАЗВОЈ МОГУЋНОСТИ ЗА ЗАПОШЉАВАЊЕ И УНАПРЕЂЕЊЕ ЗАПОШЉИВОСТИ МАРГИНАЛИЗОВАНИХ ГРУПА У БАЧКОЈ – ШАНСА ЗА БОЉУ БУДУЋНОСТ''**

**I УВОД**

Општина Бач, као координатор пројекта, у партнерству са Регионалном развојном агенцијом Бачка д.о.о. из Новог Сада (РРА Бачка) и Удружењем Рома и Румуна ''Младост'' из Вајске, спроводи локални пројекат ''Развој могућности за запошљавање у унапређење запошљивости маргинализованих група у Бачкој – шанса за бољу будућност'' у оквиру програма Немачке развојне сарадње, који спроводи ГИЗ у оквиру Инклузије Рома и других маргинализованих група у Србији - 'Иницијатива за инклузију – фаза 3''.

Пројектом ''Развој могућности за запошљавање у унапређење запошљивости маргинализованих група у Бачкој – шанса за бољу будућност'' је планирана реализација активности које имају за циљ обезбеђивање одрживих решења за запошљавање 30 теже запошљивих категорија становништва из општине Бач, од чега кроз меру субвенција послодавцима 10 лица која припадају категорији теже запошљивих, а 20 кроз меру генерисања прихода и стварање претпоставки за самозапошљавање лица која припадају категорији теже запошљивих.

**II ОПШТЕ ОДРЕДБЕ**

**Члан 1.**

Средства из Пројекта ''Развој могућности за запошљавање у унапређење запошљивости маргинализованих група у Бачкој – шанса за бољу будућност'' који финансира Немачка развојна сарадња, а спроводи ГИЗ у оквиру проjeкта ''Инклузија Рома и других маргинализованих група у Србији'' – Иницијатива за инклузију - фаза 3, намењена су за набавку опреме и додељују се путем јавног конкурса/позива за опредељивање средстава, а Општина Бач (у даљем тексту: Општина) задужена је спровођење набавке опреме и праћење реализације пројекта и уговорних обавеза.

Правилником о додели средстава из пројекта ''Развој могућности за запошљавање у унапређење запошљивости маргинализованих група у Бачкој – шанса за бољу будућност'' ( у даљем тексту: Правилник) прописују се: намена додељених средстава, корисници, обавезна документација, поступак опредељивања бесповратних средстава, поступање са непотпуним пријавама, закључивање уговора са корисницима, обавезе корисника, праћење и контрола реализације пројекта и коришћење опреме која је набављена и додељена корисницима, као и друга питања од значаја за реализацију јавног конкурса за опредељивање средстава из буџета пројекта (у даљем тексту: Конкурс).

**Оправданост трошкова**

**Члан 2.**

Оправдани трошкови су улагања у набавку опреме у сврху генерисања прихода и стварање услова за отпочињање сопственог бизниса (самозапошљавање), у складу са уговором о додели субвенције (У даљем тексту: оправдани трошкови улагања).

**III ПРАВО УЧЕШЋА У ПОСТУПКУ ДОДЕЛЕ СРЕДСТАВА И ВИСИНА СРЕДСТАВА ЗА НАБАВКУ ОПРЕМЕ**

**Члан 3.**

Право учешћа на Конкурсу за доделу средстава за набавку опреме имају лица која припадају категорији теже запошљивих:

* Повратници из земаља ЕУ и осталих европских земаља,
* Роми,
* Радно способни корисници новчане социјалне помоћи,
* Лица без квалификација/са ниским квалификацијама (највише 2. степен стручне спреме),
* Вишкови запослених,
* Млади до 30 година старости,
* Млади који су имали/имају статус детета без родитељског старања, без квалификација/са ниским квалификацијама (највише 2 степен стручне спреме), млади у домском смештају, хранитељским породицама и старатељским породицама,
* Особе са инвалидитетом,
* Жртве трговине људима,
* Жртве породичног насиља,
* Дугорочно незапослени (незапослени дуже од 1 године),
* Жене старије од 50 година.

Право учешћа у поступку доделе средстава имају горе поменуте категорије незапослених лица која инвестирају у набавку опреме у висини опредељених средстава или више, уз обавезу да помоћу набављене опреме остварају приход који у будућем периоду води ка покретању сопственог посла.

Право учешћа у поступку доделе средстава имају горе поменуте категорије незапослених лица која су претходно похађала одређене обуке о започињању сопственог бизниса (самозапошљавање).

Право на субвенцију може се остварити и удруживањем највише двоје незапослених, када пријаву подноси двоје лица заједнички, у контексту заједничког отпочињања бизниса. Уколико се двоје незапослених лица удружује, подноси се један захтев са бизнис планом, а свако лице појединачно остварује право на максимални износ субвенције, у зависности од укупне вредности инвестиције.

Максималан износ додељених средстава за набавку опреме износи 1.500 евра по лицу у динарској противвредности према пројектном курсу.

Укупан износ додељених средстава за набавку опреме за самозапошљавање не може да пређе 30.000 евра у динарској противвредности према пројектном курсу.

**Општи услови за доделу средстава**

**Члан 4.**

Право на доделу средстава за набавку опреме имају:

* Физичка лица која су незапослена;
* Лица која имају завршену обуку за самозапошљавање у оквиру пројекта ''Развој могућности за запошљавање у унапређење запошљивости маргинализованих група у Бачкој – шанса за бољу будућност'' или код других релевантних институција које издају сертификат о завршеној обуци за почетнике у пословању (НЗС, регионалне развојне агенције и др),
* Лица која припадају категорији теже запошљивих лица из члана 3 овог Правилника и која имају пребивалиште на територији општине Бач, насеља Товаришево у општини Бачка Паланка и насеља Дероње у општини Оџаци, а у тренутку подношења пријаве на Јавни позив имају више од 16 година,
* Лица која уредно, у складу са роковима доставе захтев са бизнис планом и најмање три међусобно упоредиве понуде/предрачуна за набавку опреме.
* Лица која прихвате обавезу да неће отуђити набављену опрему и да ће је наменски користити за генерисање (стварање) прихода и
* Лица која прихвате обавезу повраћаја додељених средстава у случају непоштовања услова из Јавног позива и/или уговора.

У току трајања јавног конкурса незапослено лице може само једном поднети захтев за доделу субвенција за самозапошљавање.

**Критеријуми за анализу захтева и доделу средстава**

**Члан 5.**

Критеријуми за анализу и оцену захтева са бизнис планом су:

|  |
| --- |
| **БОДОВНА ЛИСТА – СУБВЕНЦИЈЕ ЗА САМОЗАПОШЉАВАЊЕ** |
| **Критеријуми** | **Број бодова** |
| 1.Поодносилац припада одређеној категорији теже запошљивог становништва | Повратници, тражиоци азила, Роми | 15 |
| Радно способни корисници социјалне помоћи, жртве пордичног насиља, особе са инвалидитетом, жртве трговине људима, родитељи деце ометене у развоју | 12 |
| Лица без квалификација, жене старије од 50 година, млади до 30 година, млади са социјалним статусом | 8 |
| Дугорочно незапослени, вишкови запослених, самохрани родитељи | 5 |
|  | Остала незапослена лица | 0 |
| **Максималан број бодова за критеријум 1** | **40** |
| 2.Подносилац захтева је лице које припада одређеној старосној групи | Од 16 до 30 година | 5 |
| Од 30 до 40 година | 1 |
| Од 40 до 50 година | 2 |
| Од 50 до 60 година | 4 |
| Преко 60 година | 3 |
| **Максималан број бодова за критеријум 2** | **5** |
| 3. Пол лица које подноси захтев | Лице које подноси захтев је женског пола | 10 |
| Лице које подноси захтев је мушког пола | 5 |
|  | **Максималан број бодова за критеријум 3** | **10** |
| 5. Место у којем се планира реализација плана генерисања прихода | Бач | 4 |
| Остала насеља општине Бач, Товаришево, Дероње | 6 |
| **Максималан број бодова за критеријум 5** | **6** |
| 6. Врста делатности којом се подносилац захтева планира бавити | Производња и производно занатство | 4 |
| Услужно занатство, и остале услужне делатности и грађевинарство | 3 |
| Угоститељска делатност и туризам | 2 |
| Остале делатности | 1 |
| **Максималан број бодова за критеријум 6** | **4** |
| 7. Укупна оцена на основу података из бизнис плана (свеукупна оцена пословне идеје, са аспекта утицаја на животну средину, иновативност, финасијско тржишна оцена бизнис плана) | 10 |
| **Максималан број бодова за критеријум 7** | **10** |
| **МАКСИМАЛАН БРОЈ БОДОВА** | **70** |

**IV ПОСТУПАК ДОДЕЛЕ СРЕДСТАВА**

**Комисија**

**Члан 6.**

Пре почетка поступка доделе средстава председник општине Бач формира Комисију за доделу средстава (у даљем тексту: Комисија).

Комисија се састоји од председника и четири члана.

Одлуку о именовању Комисије доноси председник општине Решењем.

Задаци Комисије су:

1. Припрема Јавног позива и остале пратеће документације,
2. Пријем и евиденција пристиглих пријава за доделу средстава,
3. Провера формалне исправности пристигле документације,
4. Оцењивање пристиглих захтева и бизнис планова у складу са критеријумима из члана 5. и израда листе квалификованих и одбијених пријава,
5. Припрема ранг листе квалификованих пријава и објављивање исте на сајту Општине,
6. Припрема предлога Одлуке о додели средстава за подносиоце пријаве,
7. Припрема уговора о додели средстава,
8. Припрема техничке спецификације за набавку опреме на основу поднетих понуда и достављање службенику за набавке Општинске управе Бач ради покретања поступака,

**Јавни конкурс**

**Члан 7.**

Додела средстава у складу са овим Правилником спроводи се путем Јавног позива, односно конкурса.

Општина Бач објављује Јавни позив на својој званичној интернет страници, огласним таблама Општинске управе Бач и месних канцеларија, путем локалне радио станице, званичне интернет странице РРА Бачка и путем друштвених мрежа.

Јавни конкурс нарочито садржи:

1. Назив и седиште органа који објављује Јавни позив,
2. Назив акта на основу којег се спроводи Јавни позив,
3. Назив и седиште органа коме се достављају пријаве за доделу средства,
4. Укупан износ средстава који се додељује,
5. Критеријуме и мерила за доделу средстава,
6. Трајање Јавног позива,
7. Адресу на којој се могу добити обавештења у вези са учествовањем у поступку доделе средстава и податке о лицу за контакт,
8. Образац пријаве,
9. Списак потребне документације коју је потребно доставити из пријаву,
10. Друге информације од значаја и интереса за подносиоце, односно потенцијалне кориснике субвенције.

**Пријава за доделу субвенција**

**Члан 8.**

Подносилац пријаве подноси Општини Бач пријаву за доделу субвенција на прописаном обрасцу, на српском језику.

**Пријава за доделу субвенција и обавезна документација**

**Члан 9.**

Пријава за доделу субвенција садржи:

1. Образац пријаве (захтева) са бизнис планом (Образац 1)
2. Изјаву подносиоца захтева о припадности категорији теже запошљивих лица (Образац 2)
3. Изјаву подносиоца пријаве о радном статусу (Образац 3)
4. Потврду о завршеној обуци за самозапошљавање (Издаје Општина Бач на основу увида у регистрационе пријаве учесника обуке) или друга акредитована институција,
5. Минимум три међусобно упоредиве понуде за опрему која се планира набавити
6. Очитану личну карту или копију пасоша.

Општина Бач задржава право да тражи и друге доказе релевантне за одлучивање по захтеву подносиоца.

Даном подношења пријаве на Јавни позив/конкурс сматра се дан пријема пријаве на писарницу Општинске управе Бач. Ако је пријава послата препорученом пошиљком, даном пријема сматра се дан слања пријаве препорученом пошиљком.

**Начин подношења захтева**

**Члан 10.**

Захтев са бизнис планом подноси се у једном примерку Општини Бач, непосредно на писарници или путем поште на прописаном обрасцу које се може преузети на сајту Општине [www.bac.rs](http://www.bac.rs), www.inkluzijabac.rs или у Канцеларији за локални економски развој Општине Бач.

**Утврђивање испуњености услова за доделу средстава**

**Члан 11.**

Комисија утврђује испуњеност услова за доделу средстава и одбацује непотпуне, неблаговремене и недозвољене пријаве.

Уколико је пријава непотпуна, у погледу документације, Комисија има право затражити допуну или појашњење пријаве. Уколико пријава и након затражене допуне или појашњења буде непотпуна и не може се утврдити садржај пријаве, пријава ће бити одбијена.

Комисија оцењује инвестициони/бизнис план, саставља листу квалификованих и одбијених пријава и доставља их председнику Општине Бач на доношење коначне одлуке.

**Одлука о додели средстава**

**Члан 12.**

Одлука о одобравању субвенције доноси се на основу ранг листе/листе реда првенства, а након провере испуњености услова Јавног конкурса и приложене документације и бодовања поднете пријаве са бизнис планом, у року од 30 дана од дана затварања конкурса.

Коначну Одлуку о додели субвенција доноси председник Општине Бач.

Уколико постоји већи број захтева са истим бројем бодова, предност ће се дати захтевима који имају више бодова по појединачним критеријумима, и то следећим редоследом: два или више лица која припада одређеној категорији теже запошљивог становништва, лице које припада одређеној старосној групи, место у којем се планира обављати делатност. Уколико постоји већи број захтева са истим бројем бодова по појединачним критеријумима, одлучиваће се по редоследу подношења захтева.

**V ЗАКЉУЧИВАЊЕ УГОВОРА**

**Члан 13.**

На основу Одлуке о додели средстава, Општина закључује Уговор о додели субвенције (у даљем тексту. Уговор) којим се уређују међусобна права и обавезе Општине и корисника субвенције за набавку опреме.

Председник Општине Бач и корисник субвенције закључују уговор најкасније 45 дана од дана доношења коначне Одлуке о додели субвенције.

Уговор садржи: предмет, висину и динамику улагања, рок за реализацију бизнис плана, износ додељених средстава за набавку опреме, динамику набавке и испоруке опреме, као и информације о обавези неотуђења опреме, обавези извештавања, контролу извештавања уговорних обавеза, раскиду уговора, решавању спорова и друга питања значајна за реализацију Уговора.

Саставни део уговора је Образац пријаве са бизнис планом и пратећа документација.

Општина може да раскине уговор у свакој фази извршења, ако утврди да корисник средстава не испуњава обавезе предвиђене Уговором.

Саставни део уговора је изјава корисника субвенције да набављену опрему неће отуђити.

Документација за закључење уговора:

1. Фотокопија очитане личне карте подносиоца захтева,
2. Изјава корисника о коришћењу добијене опреме без права отуђења,
3. Изјава корисника да ће обаљати одређену делатност у сврху генерисања прихода уз могућност да након 2 године региструје делатност.

Незапослено лице је у обавези да планирану делатност у складу са поднетим захтевом са бизнис планом обавља у сврху генерисања прихода који воде ка покретању сопственог посла у наредном периоду. Уговор се закључује након извршене провере исправности достављене документације за закључивање уговора.

**VI ОБАВЕЗЕ ИЗ УГОВОРА**

**Члан 14.**

Корисник субвенције дужан је да:

1. Делатност за коју му је одобрена субвенција за набавку опреме, а у складу са поднетим захтевом са бизнис планом, обавља у сврху генерисања прихода који води ка покретању сопственог посла у наредне 2 године,
2. Омогући Општини Бач и ГИЗ-у праћење реализације уговорних обавеза и увид у обављање делатности и стање опреме,
3. Обавести Општину Бач о свим променама које су од значаја за реализацију уговора, у року од осам дана од дана од дана настанка промене.

У случају неиспуњења или делимичног испуњења обавеза из уговора, корисник субвенције је у обавези да Општини Бач врати износ субвенције у вредности набављене опреме.

**VII КОНТРОЛА ИЗВРШЕЊА УГОВОРНИХ ОБАВЕЗА**

**Извештаји које подноси корисник субвенције**

**Члан 15.**

Извештај о извршењу уговорних обавеза корисник средстава предаје Општини Бач најкасније 30 дана након истека период од 2 године од дана уручивања, односно испоруке опреме.

Извештај из става 1. овог члана садржи:

1. Наративни извештај о реализацији бизнис плана и коришћењу набављене опреме (препоручен Образац извештаја који се може добити у Канцелариј за ЛЕР ОУ Бач),
2. Фотографије опреме.

**Контрола и праћење извршења уговорних обавеза**

**Члан 16.**

Контролу и праћење извршења уговорних обавеза корисника врши Комисија коју именује председник Општине, а коју чине представници Општине и партнера на пројекту РРА Бачка и Удружења Рома и Румуна ''Младост''.

Комисија о извршеној контроли сачињава извештај и доставља га председнику општине и ГИЗ-у.

Општина може, у сваком тренутку у току трајања уговорне обавезе, независно од контроле Комисије, а по захтеву ГИЗ-а да наложи ванредну контролу и захтева извештај о контроли од Комисије.

**Члан 17.**

У току спровођења пројекта Општина и корисници средстава обавезни су да наведу да је опрема набављена кроз програм Немачке развојне сарадње а у оквиру пројекта ''Инклузија Рома и других маргинализованих група у Србији'' – Иницијатива за инклузију - фаза 3.

**VIII ЗАШТИТА ПОДАТАКА О ЛИЧНОСТИ**

**Члан 18.**

Сви подаци о личности који буду достављени Општини Бач биће обрађивани искључиво у сврху учешћа у Јавном позиву, а у складу са Законом о заштити података о личности.

Приступ личним подацима имаће само овлашћена лица Општине Бач која су обавезана на чување поверљивости података о личности и неће их откривати трећој страни, осим ако је то неопходно у сврху контроле поступка спровођења Јавног конкурса.

Општина Бач ће чувати податке о личности у року предвиђеним законом, уз примену одговарајућих техничких, организационих и кадровских мера.

Лица чији се подаци обрађују имају право на приступ, исправку и брисање својих података, право на ограничење обраде својих података, право на приговор и право на притужбу Поверенику за информације од јавног значаја и заштиту података о личности.

Бач, 03.03.2022. године

Број: 30-1-27/2022-IV-03

ПРЕДСЕДНИК ОПШТИНЕ БАЧ

Др Стева Панић